ນາໆຊາດ ຕໍາໜິ ຕໍ່ການລາອອກ ຢ່າງກະທັນຫັນ ຂອງນາຍົກໃໝ່ຂອງມາລີ
ທ່ານ Diarra ລາອອກຈາກຕໍາແໜ່ງ ພຽງ​ບໍ່​ເທົ່າ​ໃດຊົ່ວ​ໂມງ​ ຫຼັງ​ຈາກ​​ຖືກ​ຈັບ​ກຸ​ມ​ໂດຍ ​ພວກ​ທະຫານທີ່ໜຸນຫລັງ ການກໍ່ລັດຖະປະຫານຂອງ ກ​ອງທັບໃນເດືອນມີນາ.
ໄດ້ມີການຕໍາໜິເພີ້ມຂຶ້ນເລື້ອຍໆຂອງນາໆຊາດ ຕໍ່ການລາອອກ ຢ່າງກະທັນຫັນຂອງທ່ານ Cheikh Modibo Diarra ນາຍົກ ລັດຖະມົນຕີປະເທດມາລີ ທ່ານ Diarra ໄດ້ລາອອກຈາກຕໍາແໜ່ງໃນວັນອັງຄານວານນີ້ ພຽງບໍ່ເທົ່າໃດຊົ່ວໂມງ ຫຼັງຈາກທີ່ທ່ານໄດ້ຖືກຈັບກຸມ ໂດຍພວກ ທະຫານທີ່ໜຸນຫລັງ ການກໍ່ລັດຖະປະຫານຂອງກອງທັບໃນ ເດືອນມີນາ ຕົ້ນປີນີ້ ໃນວັນພຸດມື້ນີ້ ສະຫະພາບອາຟຣິກາ ໄດ້ປະນາມສະພາບການ ທີ່ໄດ້ພາໃຫ້ມີການລາອອກຂອງທ່ານ Diarra ທ່ານ Nkosazana Dlamini-Zuma ຫົວໜ້າຄະນະກໍາມະການກຸ່ມປະເທດທົ່ວທະ ວີບອາຟຣິກາ ຮຽກຮ້ອງ ໃຫ້ຝ່າຍທະຫານ “ຫລຸດອໍານາດລົງໃຫ້ ຕໍ່າກວ່າ” ອໍານາດຂອງພົນລະເຮືອນ ກຸ່ມປະເທດໃນຂົງເຂດທີ່ຊື່ວ່າ ປະຊາຄົມເສດຖະກິດຂອງກຸ່ມປະເທດອາຟຣິກາຕາເວັນຕົກ ຫລື ECOWAS ກໍໄດ້ອອກປາກອອກສຽງຕໍ່ຕ້ານບົດບາດຂອງທະຫານ ທີ່ມີຕໍ່ການລາ ອອກຂອງທ່ານ Diarra ເຊັ່ນກັນ ໂຄສົກຂອງກຸ່ມ ECOWAS ທ່ານ Sonny Ugoh ກ່າວຕໍ່ວີໂອເອພະແນກພາສາອັງກິດ ໄປຍັງອາຟຣິກາວ່າ ກຸ່ມດັ່ງກ່າວຍັງກໍາລັງຊອກຫາການສະໜັບສະໜຸນຈາກປະຊາຄົມ ສາກົນ ໃນການກ່າວຄໍາຖະແຫລງສັ້ນໆ ຜ່ານທາງໂທລະພາບນັ້ນ ທ່ານ Diarra ບໍ່ໄດ້ໃຫ້ເຫດ ຜົນຢ່າງເຈາະຈົງ ກ່ຽວກັບການລົງຈາກຕໍາແໜ່ງຂອງທ່ານ ແຕ່ກໍໄດ້ເວົ້າວ່າ ທ່ານລາອອກ ກໍແມ່ນເພື່ອຢາກໃຫ້ມີສັນຕິພາບ ໂຄສົກຝ່າຍທະຫານ ທ່ານ Bakary Mariko ກໍໄດ້ກ່າວຕໍ່ວີໂອເອພະແນກພາສາອັງກິດ ໄປຍັງອາຟຣິກາເຊັ່ນກັນວ່າ ທ່ານ Diarra ລາອອກຈາກຕໍາແໜ່ງໄປກໍຍ້ອນວ່າ ທ່ານ “ຄັດຕໍ່ ສະຖາບັນຕ່າງໆ ” ທ່ານຍັງກ່າວອີກວ່າທ່ານ Diarra ແລະ ທ່ານ Diouncounda Traore ປະທານາທິບໍດີລະຍະຂ້າມຜ່ານຂອງມາລີ ບໍ່ເຫັນດີເຫັນພ້ອມນໍາກັນຈັກຢ່າງເລີຍ ຈາກນັ້ນ ທ່ານປະທານາທິບໍດີ ໄດ້ແຕ່ງຕັ້ງທ່ານ Django Sissoko ທີ່ເປັນເຈົ້າໜ້ທີ່ ລັດຖະບານມາເປັນເວລາດົນນານນັ້ນ ໃຫ້ເປັນນາຍົກລັດຖະມົນຕີແທນ